als_Latn dik_Latn sag_Latn
Bluetooth – Nostalgji/ Dasmë pas zgjedhjeve në PS, Vali Leskaj marton djalin, festa mes VIP-ave
Në lajmet tona të “show-bizz”-it, në rubrikën “nostalgji” mund të gjeni fotografi, lajme apo intervista të veçanta, të publikuara gjatë viteve në suplementin “Bluetooth” të “Gazetës Shqiptare”. Në GSH.al, sot po ju sjellim: Dasmë pas zgjedhjeve në PS, Vali Leskaj marton djalin, festa mes VIP-ave
Dasmë pas zgjedhjeve në PS, Vali Leskaj marton djalin, festa mes VIP-ave
Mendonte se punët e zgjedhjeve do të mbylleshin, do të kishte një rezultat final shumë shpejt dhe zvarritje nuk do të ndodhnin. Ja pse dasma e djalit të deputetes së Partisë Socialiste, Valentina Leskaj, u la për pak ditë pas zgjedhjeve, në mënyrë që angazhimet politike të kishin marrë drejtimin që të gjithë prisnin. Por nuk ndodhi kështu. Partia Socialiste vijon me ankimimet dhe kontestimet për qarqe të ndryshme, dhe të gjithë anëtarët e kryesisë janë çdo ditë e më tepër të impenjuar në selinë rozë. Mirëpo zonjës Leskaj i është dashur të merret edhe me disa punë familjare, veç politikës. Dhe jo pak, ka martuar djalin e saj të vogël, Besnikun. Në një ceremoni sa të thjeshtë dhe të bukur, djali 33-vjeçar i zonjës Leskaj është lidhur në martesë me të fejuarën e tij, një vajzë shumë simpatike me të cilën ka bashkëjetuar prej disa vitesh. I është dashur të merrej me organizimin e festës, me shumë punë familjare dhe në fund ia ka arritur. Çifti ka zhvilluar ceremoninë e martesës mes shumë deputetëve të PS-së si dhe politikanëve të ndryshëm, po kështu edhe mes shumë të ftuarve VIP.
Vjehrra ka vëmendjen e nuses
Ka treguar gjithmonë që ka një karakter të fortë zonja Leskaj dhe këtë e reflekton jo vetëm në foltoren e Kuvendit, në mbledhjet e kryesisë apo seancat e ndryshme, por edhe në familje. Një nënë e përkushtuar dhe e vendosur për djemtë, por njëkohësisht edhe një vjehrrë e mirë për nuset. Në dasmën e të birit, Vali Leskaj zgjodhi të vishte një kostum lejla, e grimuar pak më shumë se herët e tjera dhe me flokët të lyera në ngjyrë më të kuqërremtë. Kjo i ka pëlqyer nuses, e cila në shumë momente e shihte me mjaft përzemërsi.
Bellos i pëlqen kokteili
Të njohurit e tij thonë që i pëlqen të gustojë sadopak pije në momente festash e gëzimi, por sigurisht pa e tepruar. Dhe ky ishte rasti më i mirë që zoti Bello të ngrinte jo vetëm një dolli për lumturinë e çiftit, por edhe të shijonte muzikën e lehtë të vendosur në sfond. Më në fund pak qetësi dhe jashtë zhurmës së përhershme të zgjedhjeve dhe numërimit të votave, që aq shumë u kanë krijuar nervozizëm socialistëve. Por kjo ka zgjatur pak orë, pasi më pas gjithçka është kthyer si në fillim.
Më mirë dhuratë, jo lekë
Të gjithë kohët e fundit mendojnë se në dasma është më mirë të çohen lekë, në këtë mënyrë çifti blen atë që i dëshiron zemra, nga ana tjetër i ftuari e ka mendjen e mbledhur dhe nuk mundohet shumë. Por nuk e ka menduar kështu deputeti Musa Ulqini. Besnikut, me rastin e martesës së tij ka vendosur t’i blejë diçka për shtëpinë, ku e tregon edhe vetë ambalazhimi i dhuratës, i blerë nga “House shopping”.
Rama uron Besnikun: Me trashëgime!
Ashtu siç mori urimet për 45-vjetorin e lindjes në datën 4 korrik, edhe pse mjaft i tensionuar nga ç’kishte ngjarë, kështu i ka ardhur radha edhe të urojë, këtë herë për një tjetër festë speciale. Një urim i veçantë djalit të Leskajt, Besnikut, i ka ardhur nga kreu i Partisë Socialiste, Edi Rama, i cili ishte i pranishëm që në fillim të ceremonisë, për të vijuar më pas deri në minutat e fundit që qëndruan të gjithë të pranishmit.
Vasilika, në bash të vendit
Për një pjesë shumë të mirë, emri i saj ishte surprizë në listën e kandidatëve për deputetë të Partisë Socialiste. Dhe shumëkush u habit kur dëgjoi të parin emrin e saj të prononcohej nga zoti Rama. Dhe Vasilika Hysi tashmë ndihet më mirë se kurrë. Shumë e begenisur nga të gjithë, e trajtuar si asnjëherë tjetër në qendër të vëmendjes, ku pse jo, edhe respekti dhe përqendrimi tashmë është më i madh. Ja ku e shohim ‘kryedeputeten’ në ceremoninë festive, e veshur me një fustan të zi dhe ç’është e vërteta, pak e sikletosur nga pjesëmarrja për herë të parë në një festë të tillë.
Një tjetër mikeshë e ngushtë për Mimin?
Zakonisht e kemi parë që afrimitet të tillë dhe miqësi të ngushtë, Mimi Kodheli ta ketë me zonjën Dade. Por ja që selia rozë i ka puqur të gjithë dhe i ka bërë miq dashamirës me njëri-tjetrin, ku zbulojmë se dy mikesha shumë të mira janë edhe Vali me Mimin. Shiheni sa ëmbëlsisht dhe me respekt takohen, ku padyshim kjo ditë ka qenë speciale. Mimi është shfaqur e veshur shik, këtë herë pa shumë ngjyra, një kostum i zi, i shoqëruar me aksesorë, si dhe flokë në model të mbledhur.
Në raste të veçanta lejohen të tilla takime
Urime pafund për deputeten Leskaj në këtë ditë të shënuar për të. Dhe puthjet e përqafimet kanë qenë pafund. Një takim i tillë është edhe ky mes Valit dhe Braçes, shumë i përzemërt për t’i uruar të birit jetë të lumtur e me trashëgime. Vetë Vali qëndronte në krye të hyrjes, për të pritur miqtë e për t’i respektuar në mënyrën më të mirë të mundshme.
Minxhozi në dilemë, cilën pije të shijojë?!…
Ka mbërritur në ceremoninë e dasmës pak më vonë se të tjerët zoti Minxhozi. Me shpejtësi është futur në hyrjen e ambientit ku zhvillohej festa, por rruga i është prerë nga dy kamerierë që i kanë ardhur nga të dyja anët me gota me pije në dorë. Dhe Minxhozi nuk ka ditur ku të shkojë dhe cilën pije të marrë. Kur ka parë që të dyja tabakatë me gota ishin njësoj, nuk e ka zgjatur shumë, por i është drejtuar kamerierit në të djathtë të tij.
Ky shkrim u botua më 18 korrik 2009
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn